“ซัมซุง” เผยรายได้สุทธิใน Q4 ร่วงลง 39% เหตุยอดขายสมาร์ทโฟนชะลอตัว
"ซัมซุง" เผยรายได้สุทธิใน Q4/58 ร่วงลง 39% เหตุยอดขายสมาร์ทโฟนชะลอตัว
28 ม.ค. 2559

ซัมซุง อิเล็กทรอนิกส์ เปิดเผยว่า บริษัทมีรายได้สุทธิทั้งสิ้น 3.24 ล้านล้านวอน (2.7 พันล้านดอลลาร์) ในไตรมาส 4/2558 ของปี 2558 ซึ่งร่วงลงมากถึง 39% และยังต่ำกว่าการคาดการณ์ของนักวิเคราะห์ เนื่องจากยอดขายสมาร์ทโฟนเกรดสูงของบริษัทอย่างรุ่น Galaxy ได้ชะลอตัวลง ซึ่งมีสาเหตุมาจากความต้องการที่ซบเซาลง
ส่วนกำไรจากการดำเนินงานในไตรมาส 4/2558 อยู่ที่ 6.14 ล้านล้านวอน (5.08 พันล้านดอลลาร์สหรัฐ) ลดลง 16.92% จากไตรมาส 3 ที่ระดับ 7.39 ล้านล้านวอน
โดยยอดขายสมาร์ทโฟนที่ลดลงนั้นยังส่งผลกระทบต่อธุรกิจชิปซึ่งเป็นส่วนประกอบหลักของตัวเครื่องด้วยเช่นกัน โดยราคาชิป DRAM ของบริษัทได้ปรับตัวลดลงเหลือเพียง 1.93 ดอลลาร์ในไตรมาส 4/2558 เมื่อเทียบกับ 3.77 ดอลลาร์ในไตรมาส 4/2558 ของปี 2557
อย่างไรก็ตามบริษัทจะเดินหน้าผลักดันผลประกอบการให้ฟื้นตัวขึ้นในช่วงครึ่งปีหลังของปีนี้ ซึ่งถือว่าเป็นความท้าทายครั้งใหญ่เนื่องจากภาวะธุรกิจและความต้องการสินค้าไอทีเผชิญกับอุปสรรค ซึ่งรวมถึงภาวะการแข่งขันที่ดุเดือดขึ้นกับบริษัทแอปเปิล เสี่ยวหมี และหัวเว่ย